Newsbook.com.mt qed jappella lill-pubbliku biex joqgħod attent minn verżjoni falza ta' Newsbook.com.mt li nħolqot minn persuni li sa issa għadhom mhux magħrufa. Filwaqt li s-sit falz huwa mera tas-sit awtentiku ta' Newsbook, qed ixerred artikli vvintati u li qatt ma nkitbu minn ġurnalisti ta' Newsbook. Il-link tas-sit falz li qed jixxerred huwa https://www.newsbook.one. Wieħed mill-artikli foloz li ġie identifikat s'issa huwa dwar id-Deputat Nazzjonalista Jason Azzopardi u rigali li aċċetta. "Attakk serju ieħor fuq il-midja f'Malta" – Fr Joe Borg Fr Joe Borg, l-Editur ta' Newsbook.com.mt saħaq li jidher li l-attakki kontra l-midja f'Malta qed jirrankaw. "Ironikament waqt li f'dawn il-jiem tfakkar għeluq snin Daphne Caruana Galizia, il-ġurnalista li ġiet assassinata f'pajjiżna, hawn min irid jipprova jagħmel assassinju tal-midja ħielsa f'Malta. Minbarra l-attakki kontinwi fuq il-ġurnalisti li jaħdmu mal-midja f'pajjiżna, issa l-attakki qed jiħraxu fosthom bil-ħolqin ta' verżjoni falza (spoofed version) ta' Newsbook, waħda mill-kmamar tal-aħbarijiet ewlenin f'Malta", żied jgħid Fr Borg. Huwa kompla billi assigura lil min qed jagħmel dan, "li d-determinazzjoni tagħna li nibqgħu nservu lill-pubbliku b'aħbarijiet fair, eżatti u ta' min jafdahom, tibqa' għaddejja bla waqfien". Appella lill-Pulizija biex jieħdu passi serji u immedjati biex iwaqqfu dawn l-abbużi. Min-naħa tiegħu, iċ-Chairman ta' Beacon Media Group Dr Gege Gatt qal li l-ispoof site ta' Newsbook – https://www.newsbook.one – qed ixxerred aħbarijiet foloz. Żied jgħid li dan l-attakk huwa identiku għal dak li sar aktar kmieni din il-ġimgħa fil-konfront ta' Manuel Delia. Dan l-attakk inkluda d-distribuzzjoni ta' stqarrija falza u messaġġi foloz fuq WhatsApp li bdew ixerrdu sit falz lill-entitajiet tal-midja kif ukoll lill-pubbliku. Qed jintbagħtu emails foloz f'isem il-ġurnalist Manuel Delia Newsbook.com.mt għamel rapport mal-Kummissarju tal-Pulizija u bagħat jinforma wkoll lill-Istitut Ġurnalisti Maltin. .td_uid_3_612b435978dfe_rand.td-a-rec-img{text-align:left}.td_uid_3_612b435978dfe_rand.td-a-rec-img img{margin:0 auto 0 0}